**Dyddiad cyhoeddi:** 4 Hydref 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Fe wnaethoch chi ofyn am yr wybodaeth ganlynol:**

*Sylwais fod bwriad i adeiladu gorsaf newydd, ‘Waterhall’. Mae Ffordd Waterhall ym mhen arall Clos Ashdene ac mae’n hen danlwybr lle arferai’r hen reilffordd lo redeg.*

*Rydw i eisiau gwybod ble bydd yr orsaf hon yn cael ei hadeiladu*

**Ar ôl adolygu eich cwestiynau, rydyn ni’n gallu darparu’r wybodaeth ganlynol:**

Mae’r orsaf “Waterhall” newydd rydych chi’n cyfeirio ati yn un o nifer o leoliadau gorsafoedd posibl sy’n cael eu hystyried fel rhan o Astudiaeth Coridor y Gogledd-orllewin. Mae’r astudiaeth hon yn ymchwilio i ddatblygu gwell cysylltiadau trafnidiaeth cynaliadwy rhwng Canol Dinas Caerdydd, datblygiadau tai newydd ym Mhlasdwr a thir i’r gogledd o Gyffordd 33 yr M4, a chymunedau yn Rhondda Cynon Taf gan gynnwys Tonysguboriau a Beddau. Cyhoeddwyd cam cyntaf yr astudiaeth hon ym mis Chwefror 2021 ac mae bellach [ar gael i’r cyhoedd](https://www.cardiff.gov.uk/ENG/resident/Planning/development-monitoring/Documents/NWC%20Development%20Activity%20Monitoring%20(Autumn%202019E)%20FINAL.pdf). Roedd yr adroddiad yn amlinellu’r rhesymau pam mae angen cysylltiadau trafnidiaeth cynaliadwy gwell ac yn nodi’r ystod eang o opsiynau trafnidiaeth sy’n cael eu hystyried.

Mae ailagor yr aliniad rheilffordd segur y cyfeiriwch ato yn eich ymholiad yn un o nifer o opsiynau sy’n cael eu hystyried fel rhan o’r astudiaeth, sy’n cwmpasu nifer o wahanol ddulliau trafnidiaeth gan gynnwys rheilffyrdd ysgafn, bysus chwim, gwelliannau i gyfnewidfeydd trafnidiaeth, a chysylltiadau cerdded a beicio gwell.

Nid ydym yn gwybod ar hyn o bryd ble bydd unrhyw orsafoedd newydd. Bydd union leoliadau’r gorsafoedd yn cael eu llywio gan ragor o waith datblygu cynlluniau ac achosion busnes. Byddai hefyd yn destun ymgynghoriad cyhoeddus, cymeradwyaeth ariannol, cynllunio a chaniatadau.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu [freedomofinformation@tfw.wales](mailto:freedomofinformation@tfw.wales). Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".